“หุ้นเอเชีย” เปิดลบ นักลงทุนกังวลวิกฤตแบงก์
“ตลาดหุ้นเอเชีย” เปิดลบ นักลงทุนยังคงกังวลเกี่ยวกับวิกฤตการณ์ในภาคธนาคาร แม้ว่ายูบีเอสเข้าซื้อกิจการธนาคาร เครดิต สวิส วงเงิน 3 พันล้านฟรังก์สวิส 
“ตลาดหุ้นเอเชีย” เปิดลบ นักลงทุนยังคงกังวลเกี่ยวกับวิกฤตการณ์ในภาคธนาคาร แม้ว่ายูบีเอสเข้าซื้อกิจการธนาคาร เครดิต สวิส วงเงิน 3 พันล้านฟรังก์สวิส
20 มี.ค. 2566

ผู้สื่อข่าวรายงานว่า ตลาดหุ้นเอเชีย เปิดลบเป็นส่วนใหญ่ในวันนี้ เนื่องจากนักลงทุนยังคงกังวลเกี่ยวกับวิกฤตการณ์ในภาคธนาคาร แม้มีรายงานว่า ยูบีเอส (UBS) ซึ่งเป็นธนาคารรายใหญ่ที่สุดของสวิตเซอร์แลนด์ ได้ตกลงเข้าซื้อกิจการ ธนาคารเครดิต สวิส ในวงเงิน 3 พันล้านฟรังก์สวิส (3.23 พันล้านดอลลาร์สหรัฐ)
ทั้งนี้ ดัชนีนิกเกอิเปิดตลาดที่ระดับ 27,253.73 จุด ลดลง 80.06 จุด หรือ -0.30% , ดัชนีฮั่งเส็งเปิดภาคเช้าที่ระดับ 19,352.90 จุด ลดลง 165.69 จุด หรือ -0.84% และดัชนีเซี่ยงไฮ้คอมโพสิตเปิดภาคเช้าที่ระดับ 3,253.93 จุด เพิ่มขึ้น 3.38 จุด หรือ +0.1%
โดยดัชนีเซี่ยงไฮ้คอมโพสิตตลาดหุ้นจีนเปิดบวกในวันนี้ หลัง ธนาคารกลางจีน (PBOC) ประกาศตรึงอัตราดอกเบี้ยเงินกู้ลูกค้าชั้นดี (LPR) ประเภท 1 ปีไว้ที่ระดับ 3.65% และคงอัตราดอกเบี้ย LPR ประเภท 5 ปีที่ 4.30% ในวันนี้ ซึ่งเป็นไปตามการคาดการณ์ของนักวิเคราะห์
ทั้งนี้ อัตราดอกเบี้ย LPR ประเภท 1 ปีของจีนเป็นดัชนีวัดอัตราดอกเบี้ยเงินกู้ของภาคเอกชน ส่วนอัตราดอกเบี้ย LPR ประเภท 5 ปีเป็นดัชนีวัดทิศทางอัตราดอกเบี้ยของภาคครัวเรือน ซึ่งรวมถึงอัตราดอกเบี้ยเพื่อการกู้จำนอง